Innenriksministeren i Kosovo: – Vi har tatt kontroll
Fire personer er skutt og drept i Kosovo søndag. Nå skal kampene være over, ifølge myndighetene i landet. Søndag kveld melder myndighetene i Kosovo at kampene skal være over. – Vi har tatt kontroll over dette området. Det skjedde etter en rekke trefninger, sier innenriksminister Xhelal Svecla til journalister. Det har pågått kamper mellom væpnede menn og politi nord i Kosovo nær grensen til Serbia, ifølge Kosovos statsminister Albin Kurti.  – Angrep mot politiet pågår, sa Kurti på en pressekonferanse litt før klokken 13, ifølge nyhetsbyrået AFP. Han sa da at rundt 30 væpnede menn var omringet av politiet. Hendelsen skjedde ved et kloster i nærheten av Bajske, ikke langt fra grensen til Serbia. – Det er minst 30 personer, blant dem militære, som er omringet av våre politistyrker, og som jeg oppfordrer til å overgi seg, fortsatte Kurti. Én politimann ble drept i angrepet. En annen skadet. Senere søndag meldte politiet i Kosovo ifølge Reuters at tre av de 30 angriperne også skal ha blitt drept i skuddvekslinger.  Det serbiske statsmediet RTS melder at grenseovergangene Jarinje og Brnjak mellom Serbia og Kosovo er stengt som følge av kampene. På Twitter skriver Kurti at landet blir angrepet.  – Organisert kriminalitet med politisk, økonomisk og logistisk støtte fra tjenestemenn i Beograd angriper landet vårt.  Natos Kosovo-styrker (KFOR) fortsetter å overvåke situasjonen i Bajjska nøye, skrev NATOs Kosovo-styrke på X/Twitter søndag ettermiddag. KFOR har tropper som er klare til å svare om nødvendig, fremgår det av meldingen. – Angrepet fra flere hold Angrepet der en politimann ble drept skjedde da en patrulje nærmet seg en blokkert vei ikke langt fra grensen til Serbia, ifølge kosoviske myndigheter. – Ikke lenge etter at de ankom stedet der blokaden ble meldt, ble politienhetene angrepet fra flere hold med skytevåpen, håndgranater og missiler, heter det i en uttalelse fra politiet. – Personene som sto bak angrepet, var profesjonelle, brukte masker og var tungt bevæpnet, skriver Kurti i sosiale medier.  Kaller angrepet en terrorhandling Både statsminister Kurti og president Vjosa Osmani har fordømt angrepet og kalt det en terrorhandling. Også EUs utenrikssjef Josep Borrell «fordømmer angrepet på det sterkeste», sier han i en uttalelse. Kurti hevder samtidig at serbiske myndigheter hadde en finger med i angrepet. – Dette er grunnen til at vi har bedt Serbia slutte å sponse terrorangrep i nord, skriver han på X/Twitter. – Kosovo står samlet mot Serbias destabiliserende forsøk. Vi vil opprettholde vår suverenitet og territoriale integritet, skriver Osmani på X/Twitter.  Serbiske presidenten avviser Presidenten i den serbiske nasjonalforsamlingen, Vladimir Orlic, har på sin side vært ute i serbiske medier og lagt skylden på Kosovo.  – Hvis vi skal snakke om hvem som egentlig er ansvarlig for volden, er det Albin Kurti. Han ønsket å trappe opp konflikten. De siste månedenes brutale terror mot uskyldige serbere har skjedd nettopp på grunn av dette, sier han. Angrepene søndag skjer litt over en uke etter at samtaler på toppnivå mellom de to landene brøt sammen i Brussel. Møtene var fremforhandlet av EU. – Burde stoppe angrepene – USA fordømmer på det sterkeste de orkestrerte, voldelige angrepene på kosovo-politiet i morges. Vi overvåker situasjonen nøye og fordømmer disse voldelige handlingene mot de legitime myndighetene i republikken Kosovo, skriver USA sin ambassade i Kosovo i en uttalelse søndag. – Gjerningsmennene må, og vil bli holdt ansvarlig, og stilt for retten. De burde stoppe angrepene med en gang, står det videre.  – Vanskelig å forstå Svein Mønnesland er professor emeritus i slaviske språk ved Universitetet i Oslo. Han sier til VG at det er vanskelig å forstå situasjonen i Kosovo akkurat nå. – Det er rett og slett veldig vanskelig å forstå hvorfor dette har skjedd, spesielt siden det gjelder et serbisk kloster. Det må være for å skape en spent situasjon i et område som allerede er i høyspenn, sier Mønnesland til VG. Han fortsetter: – Det må være en politisk terrorhandling hvor målet er å sette i gang en voldsspiral. Det skal ikke så mye til i sånt område før det kan smelle. Det har vi sette gang på gang. Mønnesland legger til at han håper myndighetene og politiet i Kosovo svarer og forsøker å løse den spente situasjonen Anspent forhold Forholdet mellom Serbia og Kosovo har vært svært anspent etter at regjeringen i sistnevnte i mai valgte å sette inn etnisk albanske ordførere i fire kommuner med serbisk majoritet, skriver NTB.  Beslutningen har ført til de verste urolighetene i Kosovo på flere år, med demonstrasjoner og et voldelig opprør av serbiske demonstranter som endte med at over 30 fredsbevarende soldater fra Nato ble skadd. Kosovo er fortsatt overveldende befolket av etniske albanere, men i de nordlige delene nær grensen til Serbia er etniske serbere i majoritet. Kosovo erklærte selvstendighet i 2008, men det vil ikke Serbia og flere andre land anerkjenne, noe som igjen fører til at Kosovo ikke får et sete i FN.
En politimann ble drept i et væpnet angrep i Kosovo, nært grensen til Serbia. Tre personer i gruppen som stod bak angrepet er også skutt og drept. Ifølge Kosovos statsminister, Albin Kurti, var det kamper mellom politi og minst 30 tungt væpnede personer. Både Kurti og president Vjosa Osmani har fordømt angrepet og kalt det en terrorhandling. Begge antyder at Serbia har en finger med i hendelsen.  Søndag kveld blir det meldt at kampene er over.